ORDE do 18 de agosto de 2005 sobre delegación e desconcentración de competencias nos órganos centrais e periféricos da Consellería de Traballo.
CONSELLERÍA DE TRABALLO — III. OUTRAS DISPOSICIÓNS — 19/08/2005

O volume da actividade administrativa da Consellería de Traballo e a concentración de funcións no seu titular aconsellan delegar no secretario xeral e nos titulares doutros órganos centrais e periféricos da consellería o exercicio e titularidade de determinadas competencias legalmente atribuídas ao conselleiro.
A delegación e desconcentración de competencias permite acadar unha maior axilización no trámite e resolución dos asuntos da consellería que beneficia tanto a Administración como os administrados, sen esquecer o debido respecto aos principios informadores do procedemento administrativo e sen menoscabo das garantías xurídicas establecidas.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e o artigo 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e tendo en conta o disposto nos artigos 12 e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
DISPOÑO:
Artigo 1º
Deléganse no secretario xeral as competencias que se relacionan a seguir, sen prexuízo das que son obxecto de delegación no director xeral de Promoción do Emprego, nos delegados provinciais e no presidente do Consello Galego de Relacións Laborais reguladas nos artigos 2º, 3º e 4ª desta orde:
a) O despacho e resolución daqueles expedientes e asuntos de índole administrativa que lle estean atribuídos ao titular da consellería.
b) Autorizar e dispor os gastos xerais dos servizos da Consellería de Traballo, así como o seu compromiso e liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Economía e Facenda a ordenación dos pagamentos.
c) As funcións que como órgano de contratación lle son atribuídas ao titular da consellería pola lexislación vixente.
d) A designación das comisións de servizo con dereito a indemnización, previstas no artigo 4 do Decreto 144/2001, do 7 de xuño, de todo o persoal dependente da Consellería de Traballo.
e) As facultades que lle corresponden ao conselleiro en materia de persoal, agás as reservadas legalmente á competencia exclusiva daquel.
f) Dispoñer canto concirne ao réxime interno da consellería cando non sexa competencia exclusiva do conselleiro ou doutro centro directivo.
g) A resolución dos recursos administrativos que lle correspondan ao conselleiro nos casos en que a delegación non estea prohibida expresamente.
h) A tramitación e resolución daqueles expedientes de desconcentración dos créditos necesarios para o efectivo exercicio das funcións atribuídas aos delegados provinciais no artigo 3º.2.
En caso de ausencia ou enfermidade do secretario xeral, as atribucións contidas nesta orde quedarán delegadas no vicesecretario xeral, durante o tempo que persistan as devanditas causas.
Artigo 2º
Deléganse no director xeral de Promoción do Emprego, dentro do ámbito das súas competencias:
a) A contratación das subministracións e servizos que con cargo ao capítulo II sexan necesarios para o funcionamento das escolas obradoiro e obradoiros de emprego dos Camiños de Santiago, xestionados por esta dirección xeral.
b) A autorización e disposición dos gastos de persoal das escolas obradoiro e obradoiros de emprego dos Camiños de Santiago, ata ó límite dos créditos correspondentes e non reservados á aprobación do Consello da Xunta de Galicia, así como a aprobación dos actos de disposición de créditos, o recoñecemento das obrigas e a ordenación de pagamentos relativos a eles.
Artigo 3º
1. Deléganse nos delegados provinciais da Consellería de Traballo, no seu respectivo ámbito territorial e sen prexuízo do establecido nos artigos anteriores:
a) A designación das comisións de servizos con dereito a indemnización no ámbito provincial a todo o persoal adscrito ás delegacións.
b) A contratación das subministracións de bens funxibles e a contratación de servizos relativos a gastos correntes con cargo ao capítulo II dos orzamentos de gastos da comunidade autónoma, necesarios para o funcionamento diario dos centros e servizos xestionados polos órganos periféricos.
c) As competencias para tramitar e subscribir os contratos laborais que se realicen con cargo ás subvencións concedidas polo Instituto Nacional de Emprego para programas de promoción do emprego, reguladas nas respectivas ordes do Ministerio de Traballo e Asuntos Sociais do 14 de novembro de 2001.
2. Desconcéntranse nas delegacións provinciais da Consellería de Traballo, no seu respectivo ámbito territorial:
a) A titularidade e o exercicio das competencias que lle corresponden ao titular da consellería como
órgano de contratación para os créditos do capítulo VI nos termos e condicións establecidas no Decreto 87/1990, do 15 de febreiro, sobre desconcentración de competencias en materia de contratación administrativa nos delegados provinciais das consellerías da Xunta de Galicia.
b) A titularidade e o exercicio da competencia para a concesión, ou, se é o caso, a denegación de axudas e subvencións con cargo aos créditos dos capítulos IV e VII das correspondentes leis de orzamentos nos termos e condicións establecidas no Decreto 88/1990, do 15 de febreiro, sobre desconcentración de competencias en materia de axudas e subvencións nos delegados provinciais ou territoriais da Xunta de Galicia.
Artigo 4º
Deléganse no presidente do Consello Galego de Relacións Laborais, dentro do ámbito das súas competencias:
a) O despacho e a resolución de expedientes e asuntos de índole administrativa así como a resolución das reclamacións e queixas pola actuación do persoal ao servizo do consello.
b) As facultades que lle corresponden ao conselleiro en materia de persoal ao servizo do consello agás as reservadas legalmente á competencia exclusiva daquel.
c) As funcións que como órgano de contratación lle son atribuídas ao titular da consellería pola lexislación vixente.
d) Autorizar e dispor os gastos propios do consello, ata o límite dos créditos autorizados, excepto os casos reservados á competencia do Consello da Xunta de Galicia, así como a aprobación dos actos de disposición de créditos e o recoñecemento das obrigas e solicitar da Consellería de Economía e Facenda a ordenación dos correspondentes pagamentos.
Artigo 5º
As resolucións administrativas que se adopten facendo uso das delegacións contidas nesta orde farán constar expresamente esta circunstancia e consideraranse ditadas polo órgano que as conferiu.
Artigo 6º
En calquera momento, o conselleiro poderá avocar para si o exercicio das competencias que son delegadas por esta orde.
En todo caso, quedan excluídos das delegacións contidas nesta orde os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 44.2º da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro.
Disposición adicional
Todas as referencias á extinta Consellería de Asuntos Sociais, Emprego e Relacións Laborais contidas nas ordes e programas en vigor se entenderán feitas á nova Consellería de Traballo e aos seus órganos nas competencias asumidas por esta.
Do mesmo xeito, as delegacións de competencias efectuadas pola conselleira de Asuntos Sociais, Emprego e Relacións Laborais nas ordes e programas en vigor e nas materias asumidas pola Consellería de Traballo entenderanse feitas polo conselleiro de Traballo nos correspondentes órganos desta consellería.
Disposición derrogatoria
Quedan derrogadas no ámbito das competencias da Consellería de Traballo a orde da Consellería de Asuntos Sociais, Emprego e Relacións Laborais do 7 de febreiro de 2003, e a Orde do 19 de maio de 2003 así como todas aquelas disposicións de igual ou inferior rango que se opoñan ao previsto nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 18 de agosto de 2005.
Ricardo Jacinto Varela Sánchez
Conselleiro de Traballo